**KÖZSZOLGÁLTATÁSI SZERZŐDÉS**

amely létrejött egyrészről a

**Budapest Főváros II. Kerületi Önkormányzat** (székhely:1024 Budapest, Mechwart liget 1.; adószám: 15735650-2-41; ÁHTI azonosító: 745213; bankszámlaszám: 12001008-00201761-00100004; képviseleti: Örsi Gergely, polgármester; a továbbiakban: **Önkormányzat**),

másrészről a

**Függetlenül Egymással Közhasznú Egyesület** (székhely: 1027 Budapest, Jurányi utca 1-3., adószám: 18498507-2-41; nyilvántartási szám; 07-02-0002182; bankszámlaszám: 11701004-20219255; képviseli: ……………………elnök; a továbbiakban: **Szolgáltató**),

a továbbiakban együttesen: **Felek** között az alulírott helyen és napon, az alábbi feltételekkel

1. **Preambulum**

Az Önkormányzat, figyelemmel a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 13. § (1) bekezdés 7. pontjában foglaltakra, miszerint a helyi önkormányzat feladata a kulturális szolgáltatás, különösen előadó-művészeti szervezet támogatása, a kulturális örökség helyi védelme; a helyi közművelődési tevékenység támogatása, továbbá a 23. § (5) bekezdés 13. pontjában foglaltakra, miszerint az Önkormányzat feladatai közé tartozik a helyi közművelődési tevékenység támogatása és a kulturális örökség helyi védelme, kiemelten fontosnak tekinti a kerületi kultúra megfelelő formában történő támogatását, színvonalának biztosítását, a kerületi, nemzeti és nemzetiségi kultúra értékeinek megismertetését, a kerületi ünnepek és egyéb rendezvények előadó-művészeti programjainak színvonalas biztosítását.

Szolgáltató előadó-művészeti, előadó-művészetet kiegészítő és művészeti létesítmények működtetését célzó közhasznú tevékenységeket ellátó nonprofit korlátolt felelősségű társaság, amely részt vesz a fővárosi és II. kerületi művészeti értékek feltárásában, gondozásában, a nemzeti és nemzetiségi kultúra értékeinek megismertetésében. Szolgáltató működteti a Jurányi Produkciós Közösségi Inkubátorházat.

Felek rögzítik, hogy jelen közszolgáltatási keretszerződést (a továbbiakban: Szerződés) az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény (a továbbiakban: Emtv.) és az előadó-művészeti szervezetek támogatásának részletes szabályairól szóló 428/2016. (XII. 15.) Korm. rendelet rendelkezéseivel összhangban kötik. Szolgáltató kijelenti, hogy az Emtv. előírásainak maradéktalanul megfelel, amely megfelelés jelen Szerződés érvényességének feltétele.

**II. A Szerződés tárgya**

1. Az Önkormányzat megbízza a Szolgáltatót, hogy az Mötv. 13. § (1) bekezdés 7. pontjában és a 23. § (5) bekezdés 13. pontjában meghatározott feladatokkal kapcsolatosan, valamint Emtv. 3. § (1) bekezdése és 13. §-a alapján a helyi közművelődési tevékenység keretében kultúraközvetítő és előadó-művészeti feladatok ellátásában közreműködjék.
2. Felek rögzítik, hogy az Önkormányzat kötelező közművelődési feladatait a 100 %-os tulajdonában álló II. Kerületi Kulturális Nonprofit Kft.-n keresztül látja el.
3. Szolgáltató tevékenységét elsősorban az általa létrehozott előadások, programok útján biztosítja, tevékenységét kiterjesztve a II. kerület területére, annak kulturális rendezvényeire, együttműködve a II. kerületben működő egyéb kulturális, művészeti tevékenységet folytató szervezetekkel, civil kezdeményezésekkel.

**III. Szerződés célja**

Felek jelen Szerződést annak érdekében kötik, hogy Szolgáltató előadó-művészeti szervezetként a II. kerület kulturális és művészeti életét gazdagítsa, a II. kerületben lakó polgárok valamennyi korosztálya számára színes kulturális programok, szolgáltatások igénybevételét tegye lehetővé.

**IV. Szerződés időtartama**

Felek jelen Szerződést – az Emtv. 13. §-ában foglaltakra figyelemmel – 2023. november 1. napjától 2026. október 31. napjáig szóló időtartamra kötik meg azzal, hogy igény szerint Felek jogosultak megállapodni a jelen szerződés meghosszabbításáról. Ilyen megállapodás hiányában a jelen Szerződés a határozott időtartam leteltével – Felek külön jognyilatkozata nélkül – megszűnik.

**V. Szolgáltató feladatai**

1. Felek egyezően rögzítik, hogy a jelen Szerződés időtartama alatt a Szolgáltató létesítő okiratában foglalt tevékenységével összhangban a tevékenységi körébe tartozó előadó-művészeti, valamint ahhoz kapcsolódó feladatok körben különösen az alábbiakat biztosítja:
2. évente legalább 3 (három) új bemutatót tart,
3. előadó-művészeti szolgáltatásait elsősorban telephelyén, valamint programjaihoz illeszkedő befogadó helyszíneken biztosítja,
4. közreműködik az Önkormányzat kulturális, közművelődési programjának megvalósításában, bevonva a kreatív amatőr alkotókat, tevékeny közösségeket,
5. gyermekszínházi, nevelési, oktatási programjával hozzájárul az ifjúsági korosztály igényes előadó-művészetre nevelésének gyakorlatához, különös tekintettel a hátrányos helyzetű gyermekek művészeti neveléséhez,
6. évente 2 (kettő) alkalommal térítésmentesen részt vesz az Önkormányzat által szervezett, lakosság számára szervezett közösségi eseményen, rendezvényen,
7. II. kerületi lakosok részére 20 % kedvezménnyel teszi elérhetővé fizetős szolgáltatásait,
8. igény szerint az Önkormányzat, kerületi civil szervezetek, közösségek részére térítésmentesen biztosít helyszínt programjaik, gyűléseik számára a Jurányi Közösségi Ház kijelölt termeiben havi 8 órára, amely éves szinten 96 óra,
9. előzetes egyeztetés alapján közösségi tereit az Önkormányzat Margit-negyedhez kapcsolódó rendezvényeire is rendelkezésre bocsátja,
10. Önkormányzat felkérésére javaslatot tesz az Ifjúsági Tanács és Idősügyi Tanács éves programjaira, felkérés alapján közreműködik azok megvalósításában,
11. közreműködik a Vízivárosi Energiaközösség létrehozásában, elősegítve a helyi társadalom környezettudatos kapcsolatrendszereinek megerősödését,
12. a fő játszóhely és a befogadó helyek jegyértékesítési rendszere alapján igazolt adatok alapján statisztikai adatokat szolgáltat az Önkormányzat részére,
13. a jelen szerződés során elért eredményekről, megrendezett programokról, eseményekről az Önkormányzatnak és a kerület lakosságának a megfelelő fórumokon számot ad.
14. Szolgáltató vállalja, hogy programjait az Önkormányzattal egyeztetett módon és fórumokon a helyi nyilvánosságban megjeleníti.

**VI. Szerződésben foglalt feladatok ellátásának személyi, tárgyi feltételei**

1. Az előadó-művészeti szolgáltatások folyamatos, magas színvonalú nyújtásához szükséges személyi feltételeket Szolgáltató egyrészt saját, másrészt jelen szerződéssel nyújtott, továbbá egyéb támogató(k)tól kapott forrásokból biztosítja.
2. Szolgáltató vállalt feladatait a 1027 Budapest, Jurányi utca 1-3. szám alatti ingatlanban látja el, amelyre a Budapest Főváros Önkormányzattal megkötött érvényes bérleti szerződéssel rendelkezik, biztosítva a jelen szerződés szerinti feladatellátás tárgyi és technikai feltételeit.

**VII. Pénzügyi feltételek**

1. Önkormányzat a Szolgáltató részére jelen szerződés III. pontja szerinti célok elérése és V. pontjában részletezett feladatok megvalósítása érdekében vissza nem térítendő támogatást biztosít. 2023. évre ennek összege bruttó 12 500 000 Ft, azaz bruttó tizenkettőmillió-ötszázezer forint, amely pénzügyi teljesítés jelen szerződés aláírását követő 15 (tizenöt) napon belül átutalással történik a Szolgáltató 16200106-11683331-00000000 számú bankszámlájára.
2. Önkormányzat a további évekre a támogatás mértékét a mindenkori költségvetési rendeletének elfogadásával egyidejűleg határozza meg. Ezt követően Felek a tárgyévi támogatás folyósításához az előző évi pénzügyi és szakmai beszámoló elfogadását követően külön pénzeszköz átadási megállapodás keretében rendelkeznek.

**VIII. Támogatás felhasználásának szabályai, beszámolás, szerződés teljesítésének ellenőrzése**

1) Pénzügyi támogatás esetén a támogatás kizárólag a V.1) pontban foglalt tevékenységekhez használható fel, az alábbi költségek fedezésére:

- tevékenységhez kapcsolódó működési kiadások, így különösen

- készlet beszerzések (200 000 Ft alatt)

- számlás megbízási díjak

- bérleti és lízing díjak

- utazási költségek

- tiszteletdíjak

- technikai költségek

2) Önkormányzat által biztosított támogatásból személyi juttatás és járulékkiadások, valamint adóhatóság felé fizetendő ÁFA, illeték, közteher tartozás nem finanszírozhatók.

1. A támogatási összeget, vagy annak egy részét a Szolgáltató harmadik fél számára támogatásként nem adhatja tovább, a támogatás nem engedményezhető.
2. Szolgáltató, amennyiben ÁFA levonásra jogosult, úgy az Önkormányzat felé csak a nettó támogatási összeget számolhatja el.
3. Szolgáltató köteles a támogatás összegét egyéb pénzeszközeitől elkülönítetten kezelni, illetve nyilvántartani arra is figyelemmel, hogy a támogatás felhasználásának mértékéről az Önkormányzat megkeresésére naprakész információkkal köteles szolgálni.
4. Szolgáltató vállalja, hogy a jelen szerződés hatálya alatt a támogatás tényét a programok marketingje során, illetve valamennyi kiadványában, programfüzetében, egyéb publikációjában feltünteti, valamint szerepelteti az Önkormányzat címerét és nevét.
5. Szolgáltató kötelezettséget vállal arra, hogy a tárgyévben kapott önkormányzati támogatással a tárgyévet követő év január 31-ig a gazdálkodására és a számvitelére vonatkozó jogszabályok és a jelen szerződésben foglaltak szerint – a kifizetéseket igazoló bizonylatokkal alátámasztottan– elszámol, illetve az elkészített pénzügyi elszámolást a Polgármesteri Titkárság felé benyújtja.
6. Szolgáltató minden év lezárását követően a jelen szerződés V.1) pontjában rögzített feladatok tényleges megvalósulásáról részletes szakmai beszámolót (művészeti értékelés, nézőszám és kritikai értékelés, kiadványokkal, fényképekkel és egyéb dokumentumokkal alátámasztva) ad az Önkormányzat számára, melyből ellenőrizhető a támogatás Szerződés szerinti felhasználása.
7. A tárgyévre szóló támogatás elszámolásában kizárólag a VIII.1) pontban részletezett működési kiadások szerepelhetnek. Az elszámolás alapja a Szolgáltató nevére kiállított, a támogatott feladat megvalósításához kapcsolódó beszerzésekről szóló számla, azt alátámasztó szerződés vagy megrendelés, egyéb bizonylatok, igazolások hitelesített másolata (átutalásos számla esetén az átutalási banki bizonylat másolata is.). A számlák eredeti példányára rá kell vezetni, hogy *„…Ft a Budapest II. kerületi Önkormányzat …./2023. szerződés terhére elszámolva.”,* majd el kell látni a képviselő vagy meghatalmazottja aláírásával és dátummal. A számlá(ka)t ezt követően le kell másolni és hitelesíteni *„a másolat az eredetivel mindenben megegyezik”* szövegezéssel, és el kell látni a képviselő vagy meghatalmazottja aláírásával, dátummal. Csatolni szükséges továbbá a 4/2014.(II.21.) önkormányzati rendelet alapján a támogatási összeg elszámoláshoz a nyilatkozatot tartalmazó számlaösszesítőt is.
8. Önkormányzat a szakmai beszámoló és a pénzügyi elszámolás benyújtási határidejét követő 30 (harminc) napon belül azokat felülvizsgálja és a Közoktatási, Közművelődési, Sport Egészségügyi, Szociális és Lakásügyi Bizottság (a továbbiakban: KKSEB) elé terjeszti. A határozatról a Szolgáltató 15 (tizenöt) napon belül írásban tájékoztatja.
9. Nem fizethető ki az Önkormányzat költségvetési rendeletében jóváhagyott támogatás, amennyiben a Szolgáltató korábbi évi támogatásával nem, vagy nem határidőben számolt el, valamint elszámolása még nem került elfogadásra a KKSEB által.
10. Amennyiben Szolgáltató a szakmai beszámoló és pénzügyi elszámolás benyújtásával késedelembe esik, Önkormányzat 8 (nyolc) napon belül írásban felszólítja annak haladéktalan benyújtására. A felszólítás kézhezvételét követő 15 (tizenöt) nap eredménytelen elteltével Önkormányzat a jelen Szerződés 10. fejezetében rögzített rendkívüli felmondási jogával élhet.
11. Önkormányzat az általa nyújtott támogatás felhasználását a helyszínen ellenőrizheti, Szolgáltató köteles az ezt célzó ellenőrzést előre egyeztetett időpontban lehetővé tenni.
12. Az elszámolással, beszámolóval való indokolatlan késedelem esetén a Szolgáltató köteles a késedelem idejére, a támogatás összege után számított jegybanki alapkamat kétszeresének megfelelő mértékű kötbért fizetni az Önkormányzat bankszámlájára a késelembe esés napjától a tényleges teljesítésig.
13. Az Önkormányzat által államháztartáson kívüli forrás átvételéről és az államháztartáson kívülre nyújtott támogatások rendjéről szóló 4/2014. (II. 21.) rendelet 8. § (2) bekezdése alapján a szakmai beszámoló és a pénzügyi elszámolás nem, vagy részbeni teljesítése esetén a Szolgáltató köteles a támogatást 8 (nyolc) napon belül az Önkormányzat bankszámlájára átutalással visszafizetni.

**IX. Szolgáltató tájékoztatási kötelezettsége, kötelező nyilatkozatok**

1. Szolgáltató haladéktalanul köteles tájékoztatni az Önkormányzatot, ha:
2. adataiban változás következik be,
3. ellene csőd- vagy felszámolási eljárás, helyi önkormányzatnál adósságrendezési eljárás indult,
4. ha végelszámolási eljárás kezdeményezésére, vagy a jogutód nélküli megszüntetésre irányuló bírósági vagy hatósági intézkedésre került sor,
5. ha 3 hónapnál régebbi köztartozása van, és annak megfizetésére nem kapott halasztást,
6. ha ellene végrehajtási eljárás indult.
7. Szolgáltató felel a jelen Szerződésben meghatározott jelentési kötelezettsége elmulasztásából eredő esetleges károkért.
8. Az információs önrendelkezési jogról és az információszabadságról szóló 2011. évi CXII. törvény (a továbbiakban: Infotv.) 27. § (3) bekezdése értelmében nem minősül üzleti titoknak a központi és a helyi önkormányzati költségvetés, illetve az európai uniós támogatás felhasználásával, költségvetést érintő juttatással, kedvezménnyel, az állami és önkormányzati vagyon kezelésével, birtoklásával, használatával, hasznosításával, az azzal való rendelkezéssel, annak megterhelésével, az ilyen vagyont érintő bármilyen jog megszerzésével kapcsolatos adat, valamint az az adat, amelynek megismerését vagy nyilvánosságra hozatalát külön törvény közérdekből elrendeli. A nyilvánosságra hozatal azonban nem eredményezheti az olyan adatokhoz - így különösen a védett ismerethez - való hozzáférést, amelyek megismerése az üzleti tevékenység végzése szempontjából aránytalan sérelmet okozna, feltéve hogy ez nem akadályozza meg a közérdekből nyilvános adat megismerésének lehetőségét.
9. Szolgáltató jelen Szerződés aláírásával tudomásul veszi, hogy az Önkormányzat által nyújtott támogatás kedvezményezettjének nevére, a támogatás céljára, összegére, továbbá a támogatási program megvalósítási helyére vonatkozó adatokat Önkormányzat a nyilvánosság biztosítása érdekében közzé teszi. Szolgáltató jelen Szerződés aláírásával hozzájárul ahhoz, hogy adatai, továbbá az elszámolás részeként benyújtott dokumentumai az Önkormányzat és Budapest II. kerületi Polgármesteri Hivatal mint adatkezelők által a 4/2014. (II.21.) önkormányzati rendeletben meghatározott elszámolás elfogadásáig felhasználásra kerüljenek. Az Önkormányzat és a Hivatal adatvédelmi és adatkezelési tájékoztatója a <https://masodikkerulet.hu/kozerdeku/adatvedelmi-es-adatkezelesi-tajekoztato> link alatt érhető el.
10. Szolgáltató kijelenti, hogy

* a jelen Szerződésben, valamint mellékleteiben foglalt adatok, információk és dokumentumok teljes körűek, valódiak, hitelesek;
* az államháztartásról szóló 2011. évi CXCV. törvény (a továbbiakban: Áht.), valamint a nemzeti vagyonról szóló 2011. évi CXCVI. törvény (a továbbiakban: Nvtv.) rendelkezései alapján – a jelen Szerződés megkötésének napján – átlátható szervezetnek minősül;
* 60 (hatvan) napon túl lejárt és ki nem egyenlített köztartozása (adó,- illeték-, vagy vám, valamint TB járulék) nincs,
* az államháztartás alrendszereiből folyósított támogatásból eredő lejárt és ki nem egyenlített fizetési kötelezettsége nincs,
* nem áll jogerős végzéssel elrendelt végelszámolás, felszámolás alatt, ellene nem folyik jogerős végzéssel elrendelt csődeljárás, vagy egyéb, a megszüntetésre irányuló, jogszabályban meghatározott eljárás,
* jelen Szerződés VIII.9) pontjában meghatározott pénzügyi bizonylatokat, számlákat más támogató felé nem számolja el,
* a támogatással kapcsolatos minden megállapodást, bizonylatot és más okiratot 10 (tíz) évig megőriz és lehetővé teszi, hogy Önkormányzat képviselője azokba betekintsen,
* megfelel az Áht. 50.§ (1) bekezdése szerinti követelményeknek.

Szolgáltató vállalja, hogy

* a jelen Szerződésben meghatározott beszámolási, nyilvántartási, adatszolgáltatási kötelezettségeket teljesíti,
* a támogatást az Nvtv. rendelkezéseinek, valamint a jelen Szerződés előírásainak és a meghatározott céloknak megfelelően használja fel,
* a nemzeti vagyon hasznosításban – az Szolgáltatóval közvetlen vagy közvetett módon jogviszonyban álló harmadik félként – kizárólag természetes személyek, vagy átlátható szervezetek vesznek részt.

**X. Kapcsolattartás**

1. Szolgáltatóval való kapcsolattartást, a szakmai feladatok megvalósulása folyamatos ellenőrzését, a jelen Szerződésből fakadó vagy azzal összefüggésben szükségessé váló operatív ügyintézést, valamint a támogatás folyósításának elkészítését az Önkormányzat Polgármesteri Hivatal Polgármesteri Titkársága látja el.
2. Felek kijelölt kapcsolattartói:

Önkormányzat részéről: Kerényi Gyula, polgármesteri koordinátor

telefon: +36 30 871 9373, e-mail: [kerenyi.gyula@masodikkerulet.hu](mailto:kerenyi.gyula@masodikkerulet.hu)

Szolgáltató részéről: ………………………………

telefon: ……………….., e-mail: [……………………..](mailto:viktoria.kulcsar@gmail.com)

1. Felek rögzítik, hogy jelen Szerződéssel kapcsolatos értesítések, közlések, felhívások, nyilatkozatok megtételének módjaként az írásban, a jelen pontban megjelölt értesítési e-mail címekre történő, visszaigazolt közlést fogadják el.
2. Felek további kapcsolattartók kijelölésére korlátlanul jogosultak, egyúttal rögzítik, hogy amennyiben a kapcsolattartók személyében, adataiban elérhetőségében változás állna be, úgy erről – jelen Szerződés módosítása nélkül – kötelesek másik Felet a változásról haladéktalanul írásban, igazolható módon értesíteni.

**XI. Szerződés megszűnése**

1. Jelen Szerződést a Felek határozott időtartamra kötötték, így a Szerződésben meghatározott időtartam elteltével – amennyiben a Felek között a jelen Szerződés IV. szakaszában említettek szerint a meghosszabbítás tárgyában megállapodás nem születik – a Szerződés megszűnik.
2. Jelen Szerződés megszüntethető a Felek közös megegyezésével.
3. Jelen Szerződés teljesítését Önkormányzat megtagadhatja, ha bizonyítja, hogy a Szerződés megkötése után akár az ő, akár a Szolgáltató körülményeiben olyan lényeges változás állott be, hogy a Szerződés teljesítése tőle el nem várható, továbbá ha a Szerződés megkötése után olyan körülmények következtek be, amelyek miatt azonnali hatályú felmondásnak van helye.
4. Felek a másik Fél jelen Szerződésben foglalt kötelezettségeinek súlyos megsértése esetén azonnali hatályú felmondással élhetnek.
5. Amennyiben az Önkormányzat a Szerződést azonnali hatállyal felmondja, a Szolgáltató köteles a nem szerződésszerűen felhasznált támogatás teljes összegét – a felmondás kézhezvételétől számított 8 (nyolc) napon belül, az átutalás napjától a visszafizetés napjáig számított jegybanki alapkamat kétszeresének megfelelő kötbérrel növelten visszafizetni az Önkormányzat számlájára.
6. Szolgáltató súlyos szerződésszegésének minősül különösen – de nem kizárólagosan:

* ha a támogatást nem a jelen Szerződésben vállalt feladatok ellátására, illetve szolgáltatások biztosítására használja fel,
* ha a jelen Szerződésben vállalt szolgáltatást indokolatlanul megszünteti,
* ha a tájékoztatási kötelezettségének nem, vagy csak számottevő késedelemmel tesz eleget,
* ha az elszámolási, illetve beszámolási kötelezettségének határidőben nem tesz eleget, illetve azt felszólítás ellenére is elmulasztja, vagy abban valótlan adatokat, tényeket közöl,
* neki felróható okból megszegi a jelen Szerződésben foglalt kötelezettségeit, így különösen az ellenőrzéstűrési, tájékoztatási kötelezettségét, és ennek következtében a támogatás szabályszerű felhasználását nem lehet ellenőrizni,
* jelen Szerződéssel összefüggésben adott nyilatkozatok bármelyikét visszavonja;
* vonatkozó jogszabályokat, szakmai követelményeket, nyilvántartási kötelezettségét megszegi;
* ha már nem minősül átlátható szervezetnek,
* ha csőd,- felszámolási vagy végelszámolási eljárás indul ellene.

1. Amennyiben – neki fel nem róható okból – nem tudja teljesíteni a jelen Szerződésben vállalt kötelezettségeit, így különösen a jelen szerződés V.1) pontjában rögzített feladatok megvalósítását, az Önkormányzathoz írásban benyújthat program módosítására vonatkozó kérelmet. Amennyiben erre nem kerül sor, haladéktalanul köteles a tárgyévi támogatási összeget, illetve maradványát zárolni és a zárolást követő 8 (nyolc) napon belül a támogatás összegét az Önkormányzat bankszámlájára visszautalni, valamint 30 (harminc) napon belül pénzügyi elszámolást elkészíteni és azt az Önkormányzat részére megküldeni.
2. Szolgáltató jogosult a Szerződés azonnali hatályú felmondására abban az esetben, ha az Önkormányzat a támogatás megfizetését indokolatlanul megtagadja.

**XII. Záró rendelkezések**

1. Jelen Szerződés mindkét Fél általi aláírás napjával lép hatályba, a VII.1) pontjában és VIII. fejezetben foglaltakat 2023. évre vonatkozó alkalmazásával.
2. A jelen Szerződés teljesítése érdekében Felek kötelesek együttműködni, a teljesítés szempontjából releváns valamennyi jelentős tényről, körülményről egymást értesíteni.
3. Felek kötelezettséget vállalnak arra, hogy a jelen Szerződéssel összefüggésben felmerülő esetleges jogvitáikat elsődlegesen békés úton igyekeznek rendezni, és csak ennek eredménytelensége esetén fordulnak a jogvita eldöntésére a mindenkor hatályos Polgári Perrendtartás szerint illetékes bírósághoz.
4. Jelen Szerződésben nem szabályozott kérdésekben a Polgári törvénykönyvről szóló 2013. évi V. törvény, az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény, az Emtv., az Mötv., az Áht., az Nvtv. illetve az Önkormányzat mindenkori költségvetési rendeletének rendelkezései irányadóak.
5. Jelen Szerződés módosítása csak a Felek közös akaratából lehetséges, és írásban érvényes.

Felek jelen 4 (négy) megegyező példányban készült Szerződést közös elolvasás és értelmezés után, mint akaratukkal mindenben megegyezőt jóváhagyólag írták alá.

Budapest, 2023. október hó …… nap

|  |  |
| --- | --- |
| ………………………………..  Örsi Gergely  polgármester  Budapest Főváros II. Kerületi Önkormányzat | ………………………………..  ………………………  elnök  Függetlenül Egymással Közhasznú Egyesület |